Bruce Willis

Walter Bruce Willis (s. 19. maaliskuuta 1955 Idar-Oberstein, Länsi-Saksa) on uransa näyttelijänä lopettanut yhdysvaltalainen näyttelijä, tuottaja ja muusikko. Ura alkoi televisiossa 1980-luvulla ja jatkui toiminta-, komedia- ja draamafilmeissä. Hänet tunnettiin osastaan John McClanena Die Hard -elokuvasarjassa, joka oli kaupallinen menestys. Hän näytteli yli 70 elokuvassa, joihin kuuluvat menestysfilmit Pulp Fiction – Tarinoita väkivallasta (1994), 12 apinaa (1995), The Fifth Element (1997), Armageddon (1998), Kuudes aisti (1999), Sin City (2005), Red (2010), The Expendables (2010), Moonrise Kingdom (2012), Looper (2012) ja The Expendables 2 (2012).

Elämäkerta 
Bruce Willis syntyi Yhdysvaltain armeijan sotilastukikohdassa Länsi-Saksassa nelilapsisen perheen esikoisena. Hänen äitinsä Marlene Willis on saksalainen ja isänsä  David Willis oli yhdysvaltalainen sotilas. Hänellä on sisar Flo ja veli David, joka on tuottanut useita Willisin elokuvia. Willisin toinen veli Robert kuoli haimasyöpään vuonna 2001.

Willis kasvoi Penn Grovessa, New Jerseyssä, jonne hän muutti perheineen vuonna 1957 Saksasta kun hänen isänsä sai vapautuksen Yhdysvaltain armeijasta. Willis kärsi lapsena änkytyksestä. Näyttelijän uran Willis aloitti lukionsa näyttämöllä. Lukiossa hän toimi myös oppilaskunnan puheenjohtajana. Lukion jälkeen Willis ei jatkanut yliopistoon vaan aloitti työnteon, muun muassa tekemällä töitä baarissa tarjoilijana ja henkivartijana. Lisäksi hän soitti huuliharppua R&B-yhtyeessä Loose Goose. Myöhemmin Willis päätti palata näytelmien pariin ja kirjautui sisään Montclair Staten yliopistoon, jossa hänen pääaineenaan oli teatteritaide.

Yliopistossa Willis oli mukana useissa näytelmissä. Hän kuitenkin päätti jättää yliopiston taakseen ja muutti New Yorkiin saadakseen parempia rooleja elokuvista. New Yorkissa Willis elätti itsensä baarimestarina Manhattanilla Café Central -ravintolassa. Viimein Willis sai roolin Off Broadway -näytelmästä Heaven and Earth. Enemmän kokemusta hän sai näytelmästä Fool for Love ja vierailusta televisiosarjassa Miami Vice. Willis esiintyi uransa alkuaikoina myös erilaisissa mainoksissa, kuten Leviksen kampanjassa ja erään viinijuoman mainoskampanjassa yhdessä Sharon Stonen kanssa. Sen lisäksi Willis on esiintynyt japanilaisessa Subaru Legacyn televisiomainoksessa.

Ura muusikkona 
Willis aloitti muusikon uransa lukion jälkeen soittamalla huuliharppua R&B-yhtyeessä Loose Goose. 1980-luvulla Willis levytti albumin nimeltä The Return of Bruno, jonka singlestä Respect Yourself tuli hitti. Myöhemmät kappaleet eivät menestyneet, vaikka Willis palasi studioon aina silloin tällöin. Willis on kuitenkin jatkanut muusikon uraansa ja esiintyi vuonna 2003 Irakissa Yhdysvaltain sotilaille yhtyeensä kanssa.

Ura näyttelijänä  

Willis teki läpimurtonsa televisiosarjassa Konnankoukkuja kahdelle (Moonlighting, 1985–1989), jossa hän näytteli etsivätoimisto Blue Moonin toista etsivää. Sarja oli suosittu ja Willis voitti roolistaan ensimmäisen Emmy-palkintonsa. Elokuvanäyttelijänä hänen uransa lähti tosissaan käyntiin vasta Die Hard – vain kuolleen ruumiini yli -toimintaelokuvan pääroolin johdosta. Willis esitti elokuvassa New Yorkissa poliisina työskentelevää John McClanea, joka on sattumalta eräässä Los Angelesin pilvenpiirtäjässä tapaamassa vaimoaan, kun terroristit iskevät sinne. Die Hard oli menestys ja se sai vuonna 1990 jatko-osan Die Hard 2 – vain kuolleen ruumiini yli. 1980-luvun lopussa Willis oli jo yksi kaikkien aikojen kovapalkkaisimmista Hollywood-näyttelijöistä.

1990-luvun alussa Willisin ura kärsi takaiskun muutamien taloudellisesti heikohkojen elokuvien, kuten Jokikyttä ja Hudson Hawk – varkaista parhain, takia. Vuonna 1994 Willis sai roolin Quentin Tarantinon elokuvasta Pulp Fiction – Tarinoita väkivallasta, joka antoi hänen uralleen tarvittavan piristeen. Pulp Fictionin ansiosta hän sai roolit muun muassa Terry Gilliamin 12 apinasta, Luc Bessonin elokuvasta The Fifth Element – puuttuva tekijä ja Michael Bayn Armageddonista, joka oli Yhdysvalloissa vuoden 1998 menestynein elokuva. Roolistaan Armageddonissa Willis sai myös vuoden miesnäyttelijän Razzie-palkinnon (huomionarvoista on, että Razzie on nimenomaan huonoimmalle elokuvalle annettu ”palkinto”). 1990-luvun lopulla Willis ajautui vähemmän menestyneisiin elokuviin kuten Sakaali ja Salasana: Mercury, ja hänen tähtensä himmentyi hetkellisesti.

Vuonna 1999 Willis sai roolin M. Night Shyamalanin elokuvasta nimeltä Kuudes aisti, joka käynnisti hänen urallaan uuden menestyksekkään suhdanteen. Kuudennen aistin jälkeen Willis esiintyi M. Night Shyamalanin elokuvassa Unbreakable – särkymätön, joka yhdessä edellä mainitun kanssa ansaitsivat pelkästään Pohjois-Amerikassa runsaat 400 miljoonaa dollaria.

Vuonna 2000 Willis vieraili Frendit-televisiosarjassa ja voitti vierailustaan sarjassa Emmy-palkinnon. Willis on voittanut myös toisen Emmyn vuonna 1987 televisiosarjasta Konnankoukkuja kahdelle.

Vuonna 2001 Willis ilmoitti, ettei halua enää tehdä toimintarooleja, mutta on myöhemmin joutunut perumaan puheensa. 2000-luvulla hän sai mainetta Robert Rodriguezin Sin City -elokuvasta poliisi Hartiganina. Vuonna 2010 hänet nähtiin Sylvester Stallonen The Expendables -elokuvassa. Willis näyttelee myös elokuvan jatko-osissa, The Expendables 2:ssa ja 3:ssa.

Lokakuussa 2006 Willis sai tähden Hollywoodin Walk of the Famelle. Tähti sijaitsee Hollywood Bulevardilla Graumanin kiinalaisen teatterin edustalla osoitteessa 6915 Hollywood Blvd. Willis on kertonut, että hänen ainoa tehtävänsä on viihdyttää. Willis on saanut myös Ranskan valtiolta tunnustuksen työstään näyttelijänä.

Näkemyksiä
Willis on ilmaissut julkisuudessa tukevansa sotilaita, jotka sotivat Irakin sodassa, mutta ei ollut vakuuttunut siitä, että sota oli oikeutettu. Vuonna 2003 hän lupasi miljoona Yhdysvaltain dollaria sille, joka saa Saddam Husseinin kiinni. Myöhemmin kävi ilmi, että armeijan säännöt kieltävät sotilailta palkkiot. Vuonna 2005 hän lupasi miljoona dollaria vihjeestä, joka johtaa Osama bin Ladenin ja muiden Al-Qaida-terroristien pidättämiseen. Joidenkin lähteiden mukaan Willis yritti listautua armeijaan Irakin sotaa varten, mutta armeija ei hyväksynyt Willisiä mukaan korkean iän takia.

Willis aiheutti kansainvälisen konfliktin Kolumbian kanssa, kun Willis kommentoi lehdistötilaisuudessa, että hänen mielestään Kolumbian huumekauppa on terrorismia ja että se tappaa yhdysvaltalaisia. Myöhemmin Willis joutui perumaan puheitaan, koska Kolumbia hermostui asiasta.

Yksityiselämä 
Willis oli naimisissa näyttelijä Demi Mooren kanssa 1987–2000, ja heillä on kolme yhteistä lasta, Rumer (s. 1988), Scout (s. 1991) ja Tallulah (s. 1994). Willis on seurustellut muun muassa Lara Flynn Boylen ja Maria Bravo Rosadon kanssa. Willis oli kihloissa Brooke Burnsin kanssa, mutta pari päätti erota vuonna 2004 kymmenen kuukauden seurustelun jälkeen. 

Willis avioitui maaliskuussa 2009 valokuvamalli Emma Hemingin kanssa. Pariskunnan ensimmäisen yhteisen lapsi syntyi huhtikuussa 2012.

Vuonna 2006 Willis muutti Los Angelesista New Yorkiin, Trump Toweriin. Lisäksi Willis omistaa talon Malibussa, Kaliforniassa, maatilan Montanassa ja useita asuntoja Sun Valleyssa Idahossa. Haileyn Idahossa Willis myös omistaa The Mint Barin ja The Liberty Theaterin.

Willis haastoi elokuussa 2006 kiristyksestä oikeuteen vanhan ystävänsä, joka uhkasi julkaista yksityiskuvia ja levittää valheita Willisistä.

Maaliskuussa 2022 kerrottiin Willisin sairastavan afasiaa ja lopettavan sen vuoksi näyttelijän uransa.

Filmografia

Diskografia

Albumit 
 The Return of Bruno (1987)
 If It Don’t Kill You, It Just Makes You Stronger (1989)
 Classic Bruce Willis: The Universal Masters Collection (2001)

Palkinnot ja tunnustukset

Elokuva ja televisio 
 People’s Choice Paras draamanäyttelijä 2000
 Emmy Paras vieraileva tähti komediasarjassa Frendit 1999
 Emmy Paras miespääosa draamasarjassa Konnankoukkuja kahdelle 1986–1987
 Golden Globe Paras miespääosa musikaali- tai komediasarjassa Konnankoukkuja kahdelle 1986
 People’s Choice Paras miespääosa uudessa televisiosarjassa 1986
Lisäksi Willis on ollut ehdolla Golden Globen saajaksi kolme kertaa vuosina 1986, 1988 ja 1990.

Tunnustukset 
 American Cinematheque 2000
 Officer in the Order of Arts and Letters – kulttuuripalkinto Ranskalta vuonna 2005
 Tähti Walk of the Famelle 2006.
 Ranskan ritarikunnan Chevalier dans l’Ordre des arts et des Lettres -kunniamerkki vuonna 2013.

Palkkiot

Kirjallisuus 
 Bruce Willis: The Unauthorized Biography (1998, Virgin Books)

Lähteet

Aiheesta muualla 

 

Vuonna 1955 syntyneet
Elävät henkilöt
Seulonnan keskeiset artikkelit